ગુજરાતમાં 2015ની સ્થાનિક સ્વરાજ્યની સંસ્થાઓની ચૂંટણી પછી ફેબ્રુઆરી મહિનામાં આવી રહેલી સ્થાનિક ચૂંટણીમાં ભાજપની ફરી કસોટી થવાની છે. પહેલાં આનંદીબહેન પટેલના શાસનમાં ભાજપનું ધોવાણ થયું હતું. આજે 2017ની વિધાનસભા ચૂંટણી પછી સ્થિતિ એવી છે કે ગ્રામ્ય વિસ્તારમાં હજી પણ કોંગ્રેસે પક્કડ જાળવી રાખી છે. આવતા મહિને 75 પાલિકા, બે જિલ્લા, 17 તાલુકા પંચાયત અને 1400 ગ્રામ પંચાયતોની મીની ચૂંટણી છે. આ ચૂંટણી 2019ની લોકસભાની ચૂંટણીનો લિટમસ ટેસ્ટ હશે. જે પાલિકામાં ચૂંટણી છે તેમાં સૌથી વધુ 59 પાલિકામાં હાલ ભાજપની સત્તા છે. 17 પૈકી 13 તાલુકા પંચાયતમાં ભાજપ છે, જ્યારે બે જિલ્લા પંચાયત- બનાસકાંઠા અને ખેડા પણ ભાજપ પાસે છે. રાજ્યમાં ગ્રામ પંચાયતોની ચૂંટણી પાર્ટીના સિમ્બોલ પર લડવામાં આવતી નથી તેથી ક્યાં કોણ છે તેની ખબર પડતી નથી. 2015ના સ્થાનિક ચૂંટણીના પરિણામો જોઇએ તો મોટાભાગે કોંગ્રેસે તાલુકા અને જિલ્લા પંચાયતો કબજે કરી હતી. 25 ટકા પાલિકા કોંગ્રેસને ફાળે આવી હતી. હવે ફેબ્રુઆરીમાં ચૂંટણી હોવાથી બન્ને પાર્ટીઓએ ચૂંટણીની તૈયારીઓ શરૂ કરી દીધી છે.